P6_TA(2005)0238

Čezatlantski odnosi

Resolucija Evropskega parlamenta o zagotovitvi uspeha prihodnjega vrha EU-ZDA v Washingtonu DC 20. junija 2005

Evropski parlament,

- ob upoštevanju Čezatlantske deklaracije o odnosih ES-ZDA iz leta 1990 in Nove čezatlantske agende iz leta 1995,

- ob upoštevanju sklepov Evropskega sveta v Bruslju z dne 16. in 17. decembra 2004, zlasti oddelkov o mednarodnem redu, ki temelji na učinkoviti večstranskosti in sodelovanju s partnerji,

- ob upoštevanju svoje resolucije z dne 22. aprila 2004 o stanju čezatlantskega partnerstva pred srečanjem na vrhu EU-ZDA v Dublinu 25. in 26. junija 2004 [1],

- ob upoštevanju izida vrha EU-ZDA z dne 25. in 26. junija 2004 v Dublinu,

- ob upoštevanju svoje resolucije o čezatlantskih odnosih z dne 13. januarja 2005 [2],

- ob upoštevanju svojih prejšnjih resolucij o stanju čezatlantskega dialoga z dne 17. maja 2001 [3], o pravosodnem sodelovanju EU z Združenimi državami Amerike v boju proti terorizmu z dne 13. decembra 2001 [4], o sporočilu Komisije Svetu o krepitvi čezatlantskega odnosa: osredotočenost na strategijo in doseganje rezultatov z dne 15. maja 2002 [5], o obnovljenem čezatlantskem odnosu v tretjem tisočletju z dne 19. junija 2003 [6] in svojega priporočila Svetu o pravici zapornikov v Guantanamu do poštenega sojenja z dne 10. marca 2004 [7],

- ob upoštevanju osnutka resolucije predstavniške zbornice Kongresa ZDA št. 77 o čezatlantskih odnosih, predstavljene dne 9. februarja 2005,

- ob upoštevanju izjav po srečanju voditeljev držav in vlad EU in predsednika Združenih držav Amerike z dne 22. februarja 2005 v Bruslju,

- ob upoštevanju sporočila Komisije o močnejšem partnerstvu med EU in ZDA ter odprtejšem trgu v 21. stoletju z dne 18. maja 2005 (KOM(2005)0196),

- ob upoštevanju obravnave Odbora za mednarodno trgovino o čezatlantskih ekonomskih odnosih z dne 26. maja 2005,

- ob upoštevanju dokumenta OECD o prednostih liberalizacije trga izdelkov in zmanjševanju ovir za mednarodno trgovino in naložbe ("Prednostni trgovinski dogovori na kmetijskih trgih in trgih živil - primer Evropske unije in ZDA", objavljeno marca 1995),

- ob upoštevanju člena 103(4) svojega Poslovnika,

A. ker so demokracija, človekove pravice in pravna država, trajnostna gospodarstva in trajnostni razvoj skupne vrednote, ki lahko tvorijo trdno osnovo tako za čezatlantsko partnerstvo kot za evropsko integracijo, ki sta naši družbi v zadnjih šestdesetih letih prinesla stabilnost, mir in blaginjo,

B. ker je čezatlantsko partnerstvo zelo pomembno, kot jasno poudarja evropska varnostna strategija,

C. ker nove grožnje in spori izpodbijajo vrednote in dosežke v novem mednarodnem okolju v tolikšni meri, da lahko upanje na uspeh prinese le sodelovanje med čezatlantskimi partnerji, ki temelji na trdni institucionalizirani strukturi,

D. ker je Nova čezatlantska agenda uspešno znatno povečala integracijo in kohezijo čezatlantskega gospodarstva, vendar ne zadostuje za reševanje političnih vprašanj na visoki ravni, kot so odločitve o uporabi sile, in vprašanj o svetovnem redu,

E. ker je za Novo čezatlantsko agendo iz leta 1995 napočil čas, ko jo je treba nujno spremeniti, da se upoštevajo trenutne razmere in nadalje poglobijo čezatlantski odnosi ob jasni predpostavki, da sodelovanje posameznim partnerjem prinese več koristi, kot če bi delovali v različnih ali celo nasprotnih smereh,

F. ker so mednarodni sporazumi osnovni elementi, na katerih se postavijo temelji učinkovitega večstranskega okvira, in ker so med EU in ZDA na številnih političnih področjih razlike v analizi, diagnozi in pristopu k politiki, npr. v zvezi z Mednarodnim kazenskim sodiščem, Kjotskim protokolom o podnebnih spremembah, načeli varstva podatkov in podporo za razvoj velikih civilnih letal,

G. ker nespremenjene razmere v zalivu Guantanamo povzročajo napetost v čezatlantskih odnosih,

H. ker je boj proti terorizmu lahko uspešen le, če bo izpeljan v duhu okrepljenega čezatlantskega partnerstva, ki posveča celotno pozornost tudi vzrokom terorizma in iskreni zavezanosti k podpiranju in spodbujanju človekovih in temeljnih pravic, načel varstva podatkov in vseh drugih temeljnih vrednot, na katerih je bilo partnerstvo zgrajeno,

I. ker je ta resolucija prvi odgovor na nedavno sporočilo Komisije o odnosih med EU in ZDA,

1. pozdravlja izboljšanje čezatlantskih odnosov, ki je razvidno iz ravnanja vladnih in parlamentarnih voditeljev na obeh straneh Atlantika glede globalnih in dvostranskih vprašanj; meni, da imajo Evropska unija in Združene države Amerike zaradi pozitivnega ozadja v prihodnjih letih izredno priložnost za tesno sodelovanje pri številnih političnih izzivih, ki so v skupnem interesu;

2. poudarja, da je treba med čezatlantskim srečanjem na vrhu EU-ZDA 20. junija 2005 v Washingtonu dati nov zagon čezatlantskim odnosom s posodobitvijo Nove čezatlantske agende in z njeno zamenjavo s Sporazumom o čezatlantskem partnerstvu, ki bo v veljavi od leta 2007;

3. meni, da bi moral Sporazum o čezatlantskem partnerstvu obstoječo agendo razširiti na političnem, gospodarskem in varnostnem področju, pri čemer se razume, da partnerstvo ostane predvsem politična zaveza; meni, da je treba v zvezi z ekonomskimi odnosi, ki bi po nedavni raziskavi OECD povečali BDP na prebivalca v Evropi za 2-3 %, prepoznati ostale ovire za čezatlantsko trgovino in naložbe ter pripraviti načrt ukrepov, ki bodo okrepili čezatlantski trg v jasno zastavljenem časovnem okviru, z določitvijo prednostnih področij ukrepanja, skupaj z oblikovanjem dialoga o ureditvi, specifičnega za posamezna področja, za pomoč procesu;

4. je seznanjen, da bo direktiva o pozavarovanju ustanovila enotni trg za uravnavanje in nadzor; poziva ZDA, naj ustavi diskriminacijo evropskih podjetij z nalaganjem dragih jamstvenih zahtev, ki izkrivljajo konkurenco v prid podjetij iz ZDA;

5. meni, da bi širši tovrstni okvir EU in ZDA omogočil učinkovitejšo združitev prizadevanj za spodbujanje drugih, da spoštujejo bistvena načela demokracije, človekovih pravic in pravne države po vsem svetu;

6. v zvezi s tem pozdravlja zgoraj omenjeno sporočilo Komisije z dne 18. maja 2005, ki predstavlja pomemben prvi korak h konceptu sklenitve Sporazuma o čezatlantskem partnerstvu, vendar graja njeno pomanjkanje poguma; priznava, da bi moral biti vrh EU-ZDA poglavitni forum za razpravo o glavnih prednostnih nalogah tako globalnega kot dvostranskega značaja ter odnosu dati strateški zagon;

7. v tem okviru poziva ZDA, da prevzamejo skupno odgovornost za ekonomsko stabilnost v svetu, v katerem so države vedno bolj odvisne druga od druge, in izraža zaskrbljenost, da bi velik ameriški zvezni proračunski primanjkljaj utegnil nevarno vplivati na svetovno gospodarstvo in ravnovesje mednarodnih deviznih trgov;

8. ponovno zavrača predlog za odpravo embarga na izvoz orožja v Kitajsko, razen če in dokler se razmere glede človekovih pravic v tej državi znatno ne izboljšajo; meni, da bi bilo na vrhu EU-ZDA 20. junija 2005 koristno ustanoviti skupino na visoki ravni za oblikovanje skupnega pristopa EU in ZDA do vprašanja izvoza, ki vključuje prenos tehnologije;

9. ugotavlja, da je vizumska politika v izključni pristojnosti Skupnosti, zato poziva Komisijo, naj takoj začne pogajanja z ameriško administracijo, da bi bil program odprave viz veljaven za vse evropske državljane in da bi odstranili trenutno diskriminacijo, zlasti zoper državljane novih držav članic;

10. priporoča, da predlagan Sporazum o čezatlantskem partnerstvu vzpostavi čezatlantsko "skupnost za ukrepanje" za regionalno in globalno sodelovanje ter spopade z izzivi s pomočjo skupnih ukrepov, zlasti:

a) s spodbujanjem demokracije, človekovih pravic in pravne države ter podporo učinkoviti večstranskosti,

b) s podporo mirovnemu procesu na Bližnjem vzhodu v soglasju z vladami in prebivalci regije ter na osnovi načrta pogajanj četverice,

c) s prizadevanjem za globalno varnost pri sodelovanju v naslednjih zadevah:

i) boj proti mednarodnemu terorizmu,

ii) razvoj skupne strategije za večstranskost neširjenja orožja za množično uničevanje in uporabo jedrske energije,

iii) spodbujanje in razvoj skupnih pristopov k odnosom z drugimi pomembnimi geopolitičnimi akterji, kot so Kitajska, Indija, Japonska, Latinska Amerika in Rusija,

iv) oživitev dogovorjenega nadzora nad orožjem in razoroževanja na večstranski ravni v okviru sistema Združenih narodov ter na obojestranski ravni,

v) hiter odziv na nenadne in nepričakovane politične spremembe, kot so se pred nedavnim zgodile v Ukrajini, Libanonu in Kirgizistanu,

vi) dejavno zavzemanje za reformo Združenih narodov, zlasti njihovega Varnostnega sveta, vključno z njegovo sestavo, na osnovi polnega spoštovanja pristojnosti Varnostnega sveta za izdajo dovoljenja za uporabo sile za reševanje mednarodnih sporov, da bi bil učinkovitejši, odgovorni in da bi se povečala njihova zmogljivost za izvajanje sklepov;

d) krepitev čezatlantskega ekonomskega partnerstva v okviru zgoraj omenjenega Sporazuma o čezatlantskem partnerstvu, dopolnjenega s Čezatlantskim letalskim sporazumom in učinkovitim dialogom o ureditvi finančnih trgov;

11. opozarja, da je sklep večstranske razvojne agende STO iz Dohe dejanska prednostna naloga za trajnostno globalno rast, pri kateri morata EU in ZDA v celoti sodelovati; meni, da bodo dvostranske gospodarske pobude EU in ZDA dopolnjevale ta proces, zlasti na področju urejanja;

12. pričakuje, da bo vrh EU-ZDA bistveno prispeval k oblikovanju skupnega učinkovitega odziva in jasne finančne zavezanosti – na skupni osnovi razvojnih ciljev tisočletja – glede globalnih izzivov, ki segajo preko državnih meja, zlasti zmanjšanje revščine, nalezljive bolezni in ogroženost okolja, predvsem s spodbujanjem dialoga na temo zaščite podnebja in emisij v prometu;

13. meni, da je enako pomembno, da partnerja o političnih vprašanjih, o katerih se ne strinjata, kot je primer Guantanamo, ali o velikih razhajanjih v zvezi z določenimi mednarodnimi instrumenti razpravljata v duhu sodelovanja; poudarja, da mora biti pomen polnega razumevanja poglavitnih vrednot, kot so strogo spoštovanje določb o človekovih pravicah in prizadevanje za učinkovit večstranski pristop, podlaga za skupne razprave, saj so posebna značilnost našega demokratičnega pristopa do preostalega dela sveta, odkar smo skupno osnovali sistem Združenih narodov;

14. ponavlja stališče, da bi moral NATO razviti svoj potencial, da postane forum za politično razpravo v okviru pravega partnerstvu enakih, pri čemer je treba vzpostaviti pravo ravnovesje med instrumenti preprečevanja, kriznim upravljanjem in vojaško sposobnostjo; v zvezi s tem priporoča tesnejše odnose med zvezo NATO in Evropsko unijo na področju varnosti; meni, da bo močnejše partnerstvo med EU in ZDA ta odnos dopolnjevalo, ne pa ga slabilo;

15. poziva vrh EU-ZDA, da začne krepiti parlamentarne dimenzije čezatlantskega partnerstva s preoblikovanjem čezatlantskega dialoga zakonodajalcev (TLD) v čezatlansko skupščino, ki je sposobna organizirati vrh zakonodajalcev pred vrhom EU-ZDA in vzpostaviti sinergijo med dialogi TLD in Novo transatlantsko agendo (NTA), med drugim z novimi skupaj financiranimi programi za izmenjavo med osebjem zakonodajne oblasti in z oblikovanjem malega sekretariata TLD;

16. meni, da je treba ponovno oceniti pomen drugih dialogov v okviru Nove čezatlantske agende; meni zlasti, da bo čezatlantski poslovni dialog treba na novo oblikovati, da bi zagotovili popolnoma reprezentativen poslovni prispevek o teh vprašanjih za krepitev ekonomskega partnerstva;

17. naroči svojemu predsedniku, naj to resolucijo posreduje Svetu, Komisiji, vladam in parlamentom držav članic ter predsedniku in Kongresu Združenih držav Amerike.

[1] UL C 104 E, 30.4.2004, str. 1043.

[2] Sprejeta besedila, P6_TA(2005)0007.

[3] UL C 34 E, 7.2.2002, str. 359.

[4] UL C 177 E, 25.7.2002, str. 288.

[5] UL C 180 E, 31.7.2003, str. 392.

[6] UL C 69 E, 19.3.2004, str. 124.

[7] UL C 102 E, 28.4.2004, str. 640.

--------------------------------------------------